- Nisam želio da se ovo dogodi, da sam želio sukob bio bih se posvađao u kafiću, a ne bi učinio sve da izbjegnem problem. Želim se ispričati obitelji pokojnog Blaževića, znam kakav je to gubitak za njih, teško mi je i pogledati ih u oči jer me smatraju glavnim krivcem za to što se dogodilo, a ja to nisam - kazao je u srijedu u svojoj obrani na splitskom Županijskom sudu Nikola Gusić Janjić kojem se sudi zbog ubojstva Ivana Mate Blaževića (23) iz Splita u ljeto 2017. godine ispred kafića "Reket" u Stobreču.

Gusić Janjić je sucu Vladimiru Živaljiću, među ostalim, kazao da je nož kojim je zadao smrtonosnu ranu Blaževiću kupio te večeri na štandu na kojem su se prodavale peke i ostali predmeti na fešti Sv. Lovre te da ga je zataknuo za pojas i prekrio majicom pa ga nitko nije vidio niti mu je smetao pri hodu. Zato ga nije niti poslije, kad se vraćao iz centra mjesta, stavio u vozilo koje je bilo parkirano kod "Reketa".

- Trebao mi je malo jači nož kad idem na selo, za rizat meso i slično. U lokalu je sve počelo nakon što se Blažević zavadio s djevojkama koje su puštale glazbu, a nemam pojma zašto se posvađao s njima jer su one prije toga udovoljavale svim momcima koji su tražili da puste neke pjesme.

Bio je neugodan, a kad sam mu rekao da pusti djevojke na miru, da će mu poslije pustiti pjesmu koju je tražio, a on me je pogledao i tada je sve počelo. Ne znam koju je pjesmu tražio, tek sam tijekom suđenja čuo da je to pjesma "Moja prva ljubav".

Pitao me je odakle me zna, a ja sam mu rekao da me možda zna sa Splita 3. A onda se sjetio i rekao da me poznaje jer su me prebili prije par mjeseci na Veliki petak i tražija je da mu se ispričam. Nisam želija probleme, bilo ih je tamo 20-ak, šta sam moga protiv svih njih i zato sam izaša iz kafića - ispričao je Gusić Janjić.

Nakon tog prvog izlaska do njega dolazi Nikola Hasan i uvjerava ga da se vrati natrag, da neće biti nikakvih problema. Gusić Janjić pojasnio je i da nije točno da je Hasanu pokazao nož, kao što je to ovaj rekao u svom svjedočenju, da je to nelogično.

Kazao je i da je na taj Veliki petak bio u "Reketu", da je odvezao u Split prijatelja i kad se vraćao u Stobreč iz vozila je vidio neku gužvu na cesti odnosno kako grupa mladića tuče nekoga.

- Vidio sam da ga tuku, da je u nesvijesti i zaustavio sam auto i došao bliže govoreći im da ga puste, da će ga ubiti. Tad me je ntko udario s leđa, pao sam i onda su me iscipelarili, dobio sam teške batine. Ostavili su me na podu.

Nisam to prijavio policiji jer nisam želio probleme, a čuo sam i da je Blažević napao onog nogometnog suca u restoranu u Stobreču, a nisam tad potražio ni liječničku pomoć iako sam o tome razmišljao - kazao je okrivljeni.

Pojasnio je i da se, nakon fatalnog uboda nožem, nije derao niti vikao da je on ubojica kao što su to rekli neki svjedoci već da je samo govorio da ga puste na miru.

- To su prijatelji pokojnog, ne žele mi dobro i zato su tako govorili. A zašto nitko od njih nije rekao da je trčao za mnom? - upitao je Gusić Janjić.

Kazao je, na sučevo pitanje, da je kad je drugi put izašao iz lokala, krenuo prema automobilu, ali da je čuo nešto iza sebe, vidio gužvu i svog prijatelja koji je govorio: "Nemojte, nemojte..."

- Zastao sam, a onda su me okružili, pripa sam se. Nakon što sam udaren šakom u glavu, uzvratio sam udarcem nožem, a da je bilo tko bio na Blaževićevom mjestu isto bi se dogodilo... Nisam nikoga htio ubiti, nisam želio probleme, nastojao sam to izbjeći - kazao je.

Sudac Živaljić pitao ga je kako komentira iskaz svjedoka M. G. da je njegov brat dobio telefonsku prijetnju u kojoj je netko rekao da će ga zaklati na Uskrs te da su on i Blažević to istraživali i došli do njega, Gusić Janjić je odgovorio:

"To nije točno, to je smišno.. Prvi put sam tog momka čuo i vidio u sudnici. A zašto to nije prijavio policiji što bi bilo logično jer mu je brat policajac - upitao se Gusić Janjić.

Na kraju je rekao da nema ništa protiv imovinsko-pravnog zahtjeva za naknadu štete koju je postavila obitelj pokojnog Blaževića.

- Ne znam koji milijuni ne mogu nadoknaditi ljudski život. Ne protivim se tom zahtjevu, kad izađem na slobodu, radit ću i plaćati im koliko mogu - zaključio je Blažević.

Na zahtjev njegove obrane, sudsko vijeće je odgodilo iznošenje završnih riječi do idućeg ročišta kad se očekuje i izricanje presude.